Id-dimostrazzjonijiet popolari kbar li seħħew fil-Venezwela matul dawn l-aħħar jiem intlaqgħu bi vjolenza mingħajr distinzjoni mill-awtoritajiet, li wasslu għall-mewt traġika ta' għadd kbir ta' nies u ħafna oħrajn midruba u arrestati. L-Unjoni Ewropea tikkundanna bil-qawwa dawn l-azzjonijiet u toffri l-kondoljanzi profondi tagħha lill-familji tal-mejtin. L-UE ttenni li l-elezzjonijiet presidenzjali f'Mejju li għadda fil-Venezwela la kienu ħielsa u lanqas ġusti jew kredibbli, u kienu nieqsa minn leġittimità demokratika. Il-pajjiż jeħtieġ b'mod urġenti gvern li verament jirrappreżenta r-rieda tal-poplu tal-Venezwela. L-UE ttenni l-appoġġ sħiħ tagħha lilll-Assemblea Nazzjonali, li hija l-korp leġittimu demokratiku tal-Venezwela, u li l-poteri tagħha jeħtieġ li jerġgħu jidħlu fis-seħħ u jiġu rispettati, inkluż il-prerogattivi u s-sikurezza tal-membri tagħha. Nerġgħu naffermaw it-twemmin qawwi tagħna li soluzzjoni demokratika paċifika u inklużiva hija l-uniku mod sostenibbli kif jintemm l-impass politiku attwali u l-kriżi soċjali serja li dan ipprovoka. L-UE tappella bil-qawwa biex isiru elezzjonijiet presidenzjali ħielsa, trasparenti u kredibbli skont l-istandards demokratiċi internazzjonali u l-ordni kostituzzjonali tal-Venezwela. Fin-nuqqas ta' avviż dwar l-organizzazzjoni ta' elezzjonijiet ġodda bil-garanziji meħtieġa fil-jiem li ġejjin, l-UE ser tieħu aktar azzjonijiet, inkluż dwar il-kwistjoni tar-rikonoxximent tat-tmexxija tal-pajjiż f'konformità mal-artikolu 233 tal-kostituzzjoni tal-Venezwela. L-UE tappoġġa lill-poplu tal-Venezwela f'din is-siegħa kritika, u ser tkompli ssegwi l-avvenimenti mill-qrib, inkluż fil-laqgħa li jmiss tal-Ministri għall-Affarijiet Barranin nhar il-Ħamis li ġej. L-UE tinsab lesta biex taġixxi b'appoġġ għal proċess ta' involviment kredibbli u immedjat, inkluż bl-istabbiliment minnufih ta' Grupp ta' Kuntatt Internazzjonali. Qed isiru kuntatti u koordinazzjoni mas-sħab reġjonali u internazzjonali, u dawn ser jintensifikaw fis-sigħat li ġejjin. Il-Pajjiżi Kandidati l-Maċedonja ta' Fuq*, il-Montenegro* u l-Albanija*, u l-pajjiż tal-EFTA l-Iżlanda, membru taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. *Il-Maċedonja ta' Fuq, il-Montenegro u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.